بال کرشن کول

**بال کرشن کول** (18 جون 1903ء – 1979ء) بھارتی سیاست دان تھے۔ وہ بھارتیہ راشٹریہ کانگریس کے کارکن اور تحریک آزادی ہند کے سرگرم رکن تھے۔ برطانوی راج کے خلاف جدوجہد کے دوران وہ تقریباً چھ برس مختلف جیلوں میں قید رہے۔ آزادی کے بعد 1952ء سے 1956ء تک انھوں نے ریاست اجمیر کے وزیر داخلہ و مالیات کے طور پر خدمات انجام دیں بعد ازاں 1962ء سے 1967ء تک راجستھان کی ریاستی حکومت میں وزیر مالیات، محصول و محاصل رہے۔ وہ 1968ء سے 1974ء تک بھارت کی راجیہ سبھا (بھارتی پارلیمان کے ایوان بالا) کے رکن بھی رہے۔

## طُفولیت
بال کرشن کول 18 جون 1903ء کو مرادآباد میں پیدا ہوئے۔ وہ اقبال کرشن کول کے فرزند تھے۔
## متحدہ صوبہ جات، اجمیر اور پنجاب میں سیاسی سرگرمیاں
بال کرشن کول نے 1920ء میں سیاست میں قدم رکھا اور لالہ لاجپت رائے کے شاگرد بنے۔ وہ فیروز پور میں مہاتما نند گوپال کی قیادت میں سرگرم تنظیم سے وابستہ رہے۔ جواہر لعل نہرو، جو اس وقت یونائٹڈ وینسس کانگریس کمیٹی (یو پی سی سی) کے جنرل سیکریٹری تھے، نے ان سے درخواست کی کہ وہ متحدہ صوبہ جات (موجودہ اتر پردیش) آ جائیں۔ دسمبر 1921ء میں سکندر آباد میں انھیں گرفتار کیا گیا اور وہ بلند شہر، علی گڑھ، آگرہ اور لکھنؤ کی جیلوں میں قید رہے۔ انھوں نے جیل میں 22 روزہ بھوک ہڑتال بھی کی۔ رہائی کے بعد وہ الٰہ آباد اور میرٹھ میں کانگریس کے سرگرم کارکن رہے۔ انھوں نے میرٹھ میں بی اے تک تعلیم حاصل کی۔

1930ء میں وہ اجمیر منتقل ہوئے جہاں انھوں نے لکشمی انشورنس کمپنی لمیٹڈ میں برانچ مینیجر کی حیثیت سے ملازمت اختیار کی۔ وہ 1930ء – 1931ء کی سول نافرمانی تحریک کے دوران قید ہوئے۔ 1930ء سے 1941ء تک آل انڈیا کانگریس کمیٹی کے رکن رہے نیز راجپوتانہ اینڈ سینٹرل انڈیا پرونشیئل کانگریس کمیٹی سے بھی وابستہ رہے۔ 24 جنوری 1935ء کو ان کی شادی وشنو مایا کول سے ہوئی جن سے ان کے دو بیٹے اور دو بیٹیاں ہوئیں۔

## ستیاگرہ، ہندوستان چھوڑو تحریک اور قید کے سال
1940ء میں بال کرشن نے انفرادی ستیاگرہ میں حصہ لیا اور اجمیر میں کانگریس کے پہلے رہنما تھے جنھوں نے ایسا کیا۔ اس اقدام پر انھیں گرفتار کیا گیا۔ وہ 1942ء کی ہندوستان چھوڑ دو تحریک کے دوران دوبارہ گرفتار ہوئے اور تقریباً تین برس تک اجمیر جیل میں قید رہے (یوں ان کی مجموعی قید کی مدت تقریباً چھ سال بنی)۔ سیاسی قیدیوں کے فنگر پرنٹ لینے کے قانون کی خلاف ورزی پر بال کرشن کو تین ماہ کی قید با مشقت کی سزا سنائی گئی۔ احتجاجاً انھوں نے بھوک ہڑتال کی۔ اجمیر کے چیف کمشنر نے ان کی اہلیہ کو دورانِ بھوک ہڑتال شوہر سے ملاقات کی اجازت دینے سے انکار کر دیا۔ 22 دن بعد مہاتما گاندھی کے مشورے پر بال کرشن نے بھوک ہڑتال ترک کردی جس کے بعد حکام نے ان کی بیوی اور اہلِ خانہ کو ملاقات کی اجازت دے دی۔

1945ء میں بال کرشن اجمیر میونسپل بورڈ کے رکن منتخب ہوئے۔ 1946ء سے 1947ء تک وہ چیف کمشنر اجمیر کی مشاورتی کمیٹی کے رکن نامزد کیے گئے۔ بال کرشن اجمیر صوبائی کانگریس کمیٹی کے بھی رکن تھے۔ 1950ء میں وہ بمبئی، بروڈا اور سینٹرل انڈیا ریلوے کی مقامی مشاورتی کمیٹی کے رکن بنے۔

## ریاست اجمیر کے وزیر
وہ اجمیر ودھان سبھا میں 1952ء کے ریاست اجمیر کے ودھان سبھا انتخابات میں حلقہ اجمیر 2 (مشرق) سے منتخب ہوئے۔ انھوں نے اس دو رکنی نشست پر انڈین نیشنل کانگریس کے امیدوار کے طور پر 5،251 ووٹ حاصل کیے۔ بال کرشن نے صوب اجمیر میں وزارتِ داخلہ و مالیات کا قلمدان سنبھالا اور یہ ذمہ داری اس وقت تک نبھائی جب تک ریاست اجمیر کا انضمام ریاست راجستھان سے نہیں ہو گیا۔ اجمیر سرکار میں انھوں نے منصوبہ بندی و ترقیات، تعمیراتِ عامہ، محکم آبکاری، رجسٹریشن و اسٹامپ کی وزارتیں بھی سنبھالیں۔
## راجستھان کی سیاست میں
بال کرشن نے 1957ء کے راجستھان ودھان سبھا انتخابات میں حلقہ اجمیر شہر شرقی سے انتخاب لڑا لیکن آزاد امیدوار مہندر سنگھ سے شکست کھائی۔ انھیں 8،211 ووٹ ملے جو کل ڈالے گئے ووٹوں کا 31.89 فیصد تھے اور وہ دوسرے نمبر پر رہے۔

سنہ 1957ء تا 1958ء کے دوران وہ اجمیر کے سرکاری ملازمین کے حقوق کے لیے احتجاجی سرگرمیوں میں پیش پیش رہے۔ ان کا موقف تھا کہ سابق ریاست اجمیر کے ملازمین کو ریاست راجستھان کی نوکر شاہی میں انضمام کے بعد امتیازی سلوک کا سامنا کرنا پڑا۔ چنانچہ انھوں نے یکم اکتوبر 1958ء کو 15 روزہ بھوک ہڑتال کا آغاز کیا۔ بال کرشن نے 1962ء کے راجستھان ودھان سبھا انتخابات میں دوبارہ حلقہ اجمیر شہر شرقی سے کامیابی حاصل کی انھیں 22،961 ووٹ ملے جو کل ووٹوں کا 68.14 فیصد تھے۔ کامیابی کے بعد انھیں راجستھان کی ریاستی حکومت میں مالیات، آبکاری اور محاصل کے محکموں کا وزیر مقرر کیا گیا۔ 1967ء کے راجستھان ودھان سبھا انتخابات میں بال کرشن نے نصیر آباد سے انتخاب لڑا تاہم اس بار وہ دوسرے نمبر پر رہے۔ انھوں نے 11،774 ووٹ حاصل کیے جو کل ووٹوں کا 35.21 فیصد تھے۔

## راجیہ سبھا میں خدمات
ستمبر 1968ء میں بال کرشن راجیہ سبھا کے لیے منتخب ہوئے۔ ان کی مدتِ رکنیت 4 اکتوبر 1968ء سے 2 اپریل 1974ء تک رہی۔ جماعت میں پھوٹ کے وقت وہ انڈین نیشنل کانگریس (او) کے حامی بنے۔ سنہ 1971ء میں بال کرشن پارلیمنٹ کی پبلک اکاؤنٹس کمیٹی کے رکن نامزد ہوئے۔

بال کرشن کول کا انتقال 1979ء میں ہوا۔

## حوالہ جات

زمرہ:اجمیر کی شخصیات
زمرہ:راجسھتان سے انڈین نیشنل کانگریس کے سیاست دان
زمرہ:راجستھان سے راجیہ سبھا کے ارکان
زمرہ:1903ء کی پیدائشیں
زمرہ:1979ء کی وفیات